
PARLAMENTUL ROMÂNIEI

CAMERA DEPUTAȚILOR

COMISIA PENTRU ÎNVĂȚĂMÂNT,

ȘTIINȚĂ, TINERET ȘI SPORT

București, 18 februarie 2020
Nr.4C-11/41
RAPORT 
asupra propunerii legislative pentru modificarea și completarea art.131 și art.287 din Legea Educației Naționale nr.1/2011

 (Plx. 672/2019)
1. În baza prevederilor art. 94 din Regulamentul Camerei Deputaților, republicat, cu adresa nr. Plx. 672 din 10 februarie 2020, Comisia pentru învățământ, știință, tineret și sport a primit spre dezbatere, în fond, propunerea legislativă pentru modificarea și completarea art.131 și art.287 din Legea Educației Naționale nr.1/2011.
Pentru întocmirea raportului, Comisia a analizat avizul favorabil al Consiliului Legislativ nr. 85/07.02.2020 și avizul favorabil, cu observații, al Consiliului Economic și Social nr. 65/07.10.2020. 
Propunerea legislativă are ca obiect de reglementare modificarea și completarea Legii educației naționale nr.1/2011, cu modificările și completările ulterioare, în vederea introducerii centrelor de competență ca și componente organizatorice la nivelul instituțiilor de învățământ superior, stabilirea tipurilor de activități ce pot fi desfășurate în centrele respective, precum și corespondența între o oră fizică de activități și norma didactică convențională. 
      
2. În funcție de obiectul și conținutul său, propunerea legislativă face parte din categoria legilor organice, potrivit prevederilor art. 73 din Constituția României, republicată.

La lucrările Comisiei au fost prezenți un număr de 18 deputați, din totalul de 25 membri ai Comisiei. 


În baza prevederilor art. 54 și 55 din Regulamentul Camerei Deputaților, republicat, la dezbaterea propunerii legislative au participat ca invitați: domnul Dragoș Rădulescu - secretar de stat în cadrul Ministerului Educației și Cercetării, doamna senator Nicoleta Ramona Dinu - inițiator. 
3. Potrivit prevederilor art. 75 alin. (1) din Constituția României, republicată, și ale art.91 alin.(8) din Regulamentul Camerei Deputaților, republicat, Camera Deputaților este primă Cameră sesizată.
4.  În urma dezbaterii, în ședința din 18 februarie 2020, Comisia a propus, cu 17 voturi pentru și 1 vot împotrivă, respingerea propunerii legislative din următoarele considerente:
- în prezent sunt în vigoare Ordinul MEN nr. 650/2014 pentru aprobarea Metodologiei-cadru privind organizarea și funcționarea centrelor de consiliere și orientare în carieră în sistemul de învățământ superior din România, cu modificările și completările ulterioare, și Ordinul MEN nr. 3262/2017 privind organizarea și funcționarea de societăți antreprenoriale studențești în sistemul de învățământ superior din România, acte normative care acoperă aspectele vizate de inițiativa legislativă;

-  conform prevederilor art. 287 alin. (1) din Legii educației naționale nr.1/2011, cu modificările și completările ulterioare, norma didactică cuprinde norma didactică și norma de cercetare, iar conform alin. (2) ”norma didactică poate cuprinde: a) activități de predare; b) activități de seminar, lucrări practice și de laborator, îndrumare de proiecte de an; c) îndrumarea elaborării lucrărilor de licență; d) îndrumarea elaborării disertațiilor de master; e) îndrumarea elaborării tezelor de doctorat; f) alte activități didactice, practice și de cercetare științifică înscrise în planurile de învățământ; g) conducerea activităților didactico-artistice sau sportive; h) activități de evaluare; i) tutorat, consultații, îndrumarea cercurilor științifice studențești, a studenților în cadrul sistemului de credite transferabile; j) participarea la consilii și în comisii în interesul învățământului.” Activitatea desfășurată în ”centrul de competență” nu poate fi încadrată la nici una din aceste activități universitare;
- normarea unei ore de activități din cadrul ”centrului de competență” astfel încât acesta să corespundă cu ”minimum 0,5 ore convenționale” contravine prevederilor legale în vigoare;

- în tot cuprinsul textului inițiativei nu există nicio definire a sintagmei ”centru de competență” ceea ce încalcă prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, în ceea ce privește claritatea și precizia actului normativ, creând posibilitatea interpretării subiective a textului.
PREȘEDINTE 







SECRETAR

Prof.univ.dr.ing. Sorin-Mihai CÎMPEANU                                                           Viorel STAN
Șef birou Ioana Mînzu
7

_1473677514.unknown

